आसाम बिधान सभा बिसायख’थिया खाथिथारसै। बे बेलायाव जायगायारि आरो हादरारि राजखान्थि दोलोनि दैदेनगिरिफोरा जायगा लायै जायगा थांनानै फिसा-फिसौ मेल-मिथिं खालामनानै भटारफोरनि गोसोखौ बोनो नागिरनाय नुनो मोनदों। बे बेलायाव भटारफोरा सोरनो भट होमारगोन ? साफ्रोमबो भटारनि भटआ मोननोगोयै बेसेन बरहा । बिनिखायनो भटारफोरा होनाय भटजोंनो सोरबा एम एल ए, सोरबा मन्थ्रि जायो। बे खेबाव आसामाव मोननै गोदान राजखान्थि दोलोफोरा बिसायख’थि गेलेगोनखौ खौरां बिजोंनिगेजेरजों मिथिनाय जादों । बे राजखान्थि दोलो मोननैया जाबाय रायजर दल आरो आसाम जातीय परिषद । बिनि अनगायैबो बिटिआरआव दासान्दै मोननैबो राजखान्थि दोलो बिपिएफ आरो इउपिपिएलआ समान-समान गोहो गोरा। दा बे बेलायाव बिटिआरनि रायजो-राजाफोरा बिपिएफ आरो इउपिपिएल मोननैबो राजखान्थि दोलोजों थायाबालानो आसामनि गोदान राजखान्थि दोलोखौ बजबनानै लागोन नामा ? बेखौ समासो खिन्थासिगोन। दा आसामाव बिजेपि, एजिपि आरो बिपिएफनि लोगोयारि सोरखार । बिदिनो बिटिआरआव इउपिपिएल, बिजेपि आरो जिएसपिनि लोगोयारि सोरखार जानानै दं । ओजोंहाय बिजेपि, कंग्रेस, ए आइ इउ डि एफ आरो गोबां राजखान्थि दोलोफोरा गावबा-गावनि गोहोखौ दिन्थिनो जागायजेनबाय। बेखौ लानानै भटार रायजोफोरा आवबा जानानै सोरनो भट होगोन ? बुंनांगोनदि बिसायख’थि समाव राजखान्थि दोलोफोरा जा बादि राजखान्थिनि गोदै-गोदै रावजों रायजोनि गोसोखौ जै खालामनो नाजायो, बेखौ लानानै साननो गोरों भटारफोरा आवबा जानांगौ जायो बिसोर सोरनो भट होनो ? दानि सोरखारा बिसायख’थिनि आगोल गोबां बिथांखि, अन्थाय खाम्फा गायसननाय, रांखावरि हेफाजाब बायदि होनानै रायजोफोरनि गोसोखौ जै खालामनो नाजानाय नुनो मोन्दों। बेरा फारसे कंग्रेस, ए आइ इउ डि एफ राजखान्थि दोलोफोराबो एखे रोखोमनि मिजिंथियारि सोरखार दानो हाब्ला मा होगोन, मा खालामगोन बायदि खोथा होनानै रायजोनि गोसोखौ जै खालामनो नाजानाय नुदों। दा फैगोन बिधान सभा बिसायख’थियाव गासैबो राजखान्थि दोलोआनो मोन 126 मासिनि गेजेराव मोन 100 मासि देरहानानै सोरखार दागोन होननानै बुंनाय खोनानो मोनो । बिनि फिथायखौ बिसायख’थिनि भट साननाय सानखालिसो मिथिनो मोनगोन बबे राजखान्थि दोलोआ बेसेबां मासियाव देरहायो! थिग बिदिनो रायजोनि बिजेपि सोरखारा थैहाबनानै थानाय मोनबा जौगाखां परिषद आरो बर’ कसारि वेलफेयार अट’नमास काउन्सिलखौ दाफुंनानै होना फिन दिसपुरखौ दखल खालामनो नाजादों नामा ? मानोना बिटिआरनि बायजोयाव बिजेपि दोलोआ बर’फोरखौ बोनथुमनानै लायोब्ला फैगौ बिधान सभा बिसायख’थियाव जेथिंबो गिनांगौ गैया साननानै बर’ कसारि वेलफेयार अट’नमास काउन्सिलखौ दानानै होनायजों लोगोसे बै मोनबा थैहाबनानै थानाय जौगाखां परिषदफोरखौ फिन दानानै होफिनबाय नामा ? बिदि जामोरोब्ला फैगोन बिसायख’थियाव बिजेपि दोलोआ सोरखार दानो हानाय मासिखौ मोनगोन होननानै मिजिंथिनो हायो। दा बाथ्राया जाबायदि बिजेपिया देग्लायनि बिटिसि बिसायख’थिनि जोहै बिटिआरआव मायज्लि फोजेननानै फैगोन बिटिसि एबा बिटिआर बिसायख’थिनि जोहै मायखौ गायजोबोब्ला बिपिएफ आरो इउपिपिएल दोलो थामहिनबा बर’फोरा खर’ दैखांनो हागोनना ? बेखौ दानिफ्राय साननांगौ जानानै फैदों। आगोल समफोराव दिसपुराव कंग्रेस दोलोआ बिपिएफ दोलोजों सोरखार दानायाव लोगो जादोंमोनब्लाबो बिटिसि बिसायख’थियाव कंग्रेस दोलोआ बिपिएफ दोलोखौ जेबो उसुबिदा होनाय नुयाखैमोन। आरो बिटिसियाव कंग्रेसि खालामनायनि जेबो राहा लानाय नुनो मोनाखैमोन। नाथाय बिजेपि दोलोनि बेला एसे आलादा नुनो मोननाय जादों। बि दोलोआ बिटिआरनि सुबुंफोरखौ लासै-लासै बिजेपि मोखां खालामनायखौ नुनो मोन्दों। बिदि जामारोब्ला फैगोन समफोराव बिजेपि मोखां जाहैनाया बारा गिदिर बाथ्रा नङा। थिग बिदिनो बिटिआरनि बायजोनि बर’फोरखौ बे बर’ कसारी वेलफेयार अट’नमास काउन्सिलनि जोहै बिजेपि मोखां खालाम लांगोनखौ नुहुरो। जियानो जाया मानो इयुनाव बिटिआर आरो बिटिआरनि बायजोनि बर’फोरा बिजेपि मोखां जाजोबोब्लाबो गावनि हारिनि बाथ्राखौ साननो दाबावथों। नङाब्ला हारि थायाबा राव थाया, राव-थुनलाइ थायाबा जेबो थाया बुंनाय बाथ्राया जायोब्ला बर’नि जोहोलाव-जोहोलावफोरनि मुंख्लं जानायनि ओंथि थानाय नङा । जुदि हारिमायारि राजखान्थि दोलोआव जोंनि बर’ सुबुंफोरा थानानै हारिखौ सिबि लाङोब्ला बे जागोन मुंख्ल जोहोलाव- जोहोलावजोफोरनि हाजासे बोर सास्रिनाय होननानै बयनिबो खुगायाव खोनागोन ।